Wara l-approvazzjoni tal-Parlament Ewropew, il-Membri issa se jidħlu f'negozjati mal-gvernijiet tal-UE fil-Kunsill dwar regoli ġodda biex jitjiebu d-drittijiet tax-xerrejja madwar l-Unjoni. Bħalissa jeżistu regoli differenti dwar ir-rimedju għal prodotti difettużi, skont il-pajjiż tal-UE fejn tkun u skont jekk tkunx xtrajt il-prodott online jew offline. Jista' jkun hemm differenzi anke dwar jekk għandekx dritt issewwi jew tibdel, u għal kemm żmien japplikaw id-drittijiet tiegħek. Ir-regoli l-ġodda li qed jiġu nnegozjati mill-Parlament u l-Kunsill se jkunu uniformi fl-UE kollha u jkopru x-xiri kemm online kif ukoll offline. Dawn se jsaħħu d-drittijiet tal-konsumatur billi: jagħtu għażla libera ta' rimedji: tiswijiet jew sostituzzjoni, u jekk it-tiswijiet ma jkunux sodisfaċenti, tnaqqis fil-prezz jew rimborż; u jeliminaw il-ħtieġa li, għal sena wara l-konsenja jew ix-xiri, il-konsumatur jagħti prova li l-prodotti kienu difettużi meta rċevihom jew meta xtrahom. Ejja nieħdu l-eżempju ta' konsumatur li jixtri friġġ mingħand ħanut tal-apparat elettrodomestiku lokali: skont ir-regoli l-ġodda, il-klijent ikollu sena (minflok sitt xhur bħalma għandu bħalissa) biex jitlob tiswijiet jew sostituzzjoni b'xejn; u ma jkollux għalfejn juri li d-difett kien preżenti fil-mument meta xtara l-prodott. Jekk il-friġġ tinxtara online, japplikaw l-istess regoli. Skont ir-regoli tal-UE, in-negozjant jibqa' jinżamm responsabbli jekk id-difett joħroġ fi żmien sentejn. Fit-tieni sena, madankollu, il-konsumatur jista' jintalab juri li d-difett ma kienx responsabbiltà tiegħu. L-awtur tal-proposta dwar ir-ritorn ta' prodotti difettużi, (PPE, il-Belġju) jispjega kif jaħdmu r-regoli l-ġodda. Ir-regoli uniformi l-ġodda jiżguraw iċ-ċertezza legali għall-bejjiegħa kollha, kbar u żgħar, kemm online kif ukoll offline. Arimont iżid jgħid: "Ir-regoli jiżguraw kundizzjonijiet ekwi għan-negozji, billi jagħtuhom aktar ċertezza legali u kunfidenza biex jidħlu għall-bejgħ transfruntier. Billi nneħħu l-ostakli legali, inkunu qed ngħinu 'l-kumpaniji ż-żgħar ħafna tagħna, b'mod partikolari, u nippermettulhom jieħdu s-sehem ġust tagħhom mill-kummerċ elettroniku ħdejn ġganti bħal Amazon." Ir-regoli japplikaw għall-prodotti tanġibbli. Għall- prodotti diġitali , ir-regoli l-ġodda – applikabbli fl-UE kollha u approvati mill-Parlament f'Novembru 2017 – diġà jinsabu fl-istadju tan-negozjati bejn il-Parlament, il-Kunsill u l-Kummissjoni. B'dawn ir-regoli , min jixtri minn fuq l-internet ikun intitolat għal tiswijiet jew ħlas lura jekk il-logħob, l-apps u l-kanzunetti mixtrija online fl-UE jkunu difettużi. Ir-regoli l-ġodda dwar ix-xiri jsegwu tmiem l-imblukkar ġeografiku għax-xiri online . Ir-restrizzjonijiet imposti mill-ħwienet online abbażi tan-nazzjonalità, il-post tar-residenza jew il-post tal-konnessjoni se jispiċċaw sa tmiem din is-sena. Għal aktar informazzjoni Il-proposta tal-Parlament dwar kuntratti għall-bejgħ ta' oġġetti Il-votazzjoni tal-kumitat għall-ħarsien tal-konsumatur (22 ta' Frar 2018) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF